**Likumprojekts „Grozījumi Aizsargjoslu likumā” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Projekts šo jomu neskar. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Aizsargjoslu likuma 37.panta pirmās daļas 5.punkta „c” apakšpunktā noteikts, ka gar virszemes ūdensobjektiem 10 metru platā joslā aizliegts lietot mēslošanas līdzekļus un ķīmiskos augu aizsardzības līdzekļus.Ja netiek lietoti mēslošanas un augu aizsardzības līdzekļi, raža samazinās apmēram par 30%. Kontrolējošām iestādēm – Valsts Vides dienestam, Lauku atbalsta dienestam un Valsts Augu aizsardzības dienestam – likumā noteikto normu ir sarežģīti kontrolēt, un lauksaimniekam ir grūti pierādīt, ka noteiktajā joslas platumā audzētajiem kultūraugiem nav lietoti mēslošanas un augu aizsardzības līdzekļi. Augu aizsardzības līdzekļi lietošanai Latvijā tiek izvērtēti un reģistrēti saskaņā ar Augu aizsardzības likumu. Turklāt tiek izvērtēts ne tikai pats augu aizsardzības līdzeklis, bet arī tā lietošanas attālums no virszemes ūdensobjektiem. Pašlaik minētais ierobežojums marķējumā ir noteikts tikai tiem augu aizsardzības līdzekļiem, kam šis lietošanas attāluma ierobežojums pārsniedz Aizsargjoslu likumā noteiktos 10 metrus. Starptautiskajā praksē, ko plānots ieviest, ir pieņemts noteikto lietošanas attāluma ierobežojumu norādīt katra augu aizsardzības līdzekļa marķējumā. Likumprojekta mērķis ir noteikt 2 metrus platu joslu gar virszemes ūdensobjektiem, kura netiek apstrādāta, kurā netiek audzēti lauksaimniecības kultūraugi un lietoti mēslošanas līdzekļi. Augu aizsardzības līdzekļi tiks lietoti, ievērojot marķējumā norādīto attālumu līdz virszemes ūdensobjektam. Ja marķējumā nav norādes par lietošanas attālumu, tad augu aizsardzības līdzekli nav atļauts lietot 10 metru platā joslā gar virszemes ūdensobjektu.Saskaņā ar nosacījumiem Eiropas Parlamenta un Padomes 2013. gada 17. decembra Regulā (ES) Nr. 1307/2013, ar ko izveido noteikumus par lauksaimniekiem paredzētiem tiešajiem maksājumiem, kurus veic saskaņā ar kopējās lauksaimniecības politikas atbalsta shēmām, un ar ko atceļ Padomes Regulu (EK) Nr. 637/2008 un Padomes Regulu (EK) Nr. 73/2009 no 2015. gada spēkā stāsies jauna tiešā atbalsta sistēma lauksaimniekiem. Tā paredz obligāti piešķiramu maksājumu par klimatam un videi labvēlīgu lauksaimniecības praksi („zaļināšanas” maksājumu), kas ietver arī ekoloģiskas nozīmes platību izveidi un uzturēšanu saimniecībās. Viens no pasākumiem, ar kuru lauksaimnieki varēs īstenot šo praksi, ir 2–6 metrus plata buferjoslu izveide gar ūdensobjektiem, tajās neveicot ražošanu. Līdz ar to ar likumu noteikto buferjoslu lauksaimnieki varēs pieteikt ekoloģiskas nozīmes platības statusam, lai par to saņemtu „zaļināšanas” maksājumu. |
| 3. | Projekta izstrādē iesaistītās institūcijas | Noteikumu projektā ir iesaistīta Zemkopības ministrija, Vides aizsardzības un reģionālās attīstības ministrija, Valsts augu aizsardzības dienests un Lauku atbalsta dienests. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību****un administratīvo slogu** |
| 1. | Sabiedrības mērķgrupa, kuras tiesiskais regulējums ietekmē vai varētu ietekmēt | Likumprojekts attiecas uz lauksaimniekiem, kuri ražo lauksaimniecības produkciju un kuru īpašumā vai lietošanā ir lauksaimniecības zeme. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekta tiesiskais regulējums nemaina līdzšinējo administratīvo procedūru. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

***Anotācijas III,IV un V sadaļa – projekts šo jomu neskar.***

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekts ir ievietots Zemkopības ministrijas tīmekļa vietnē www.zm.gov.lv. |
| 2. | Sabiedrības līdzdalība projekta izstrādē  | Likumprojekts ir apspriests ar Lauksaimnieku organizāciju sadarbības padomi, biedrību „Zemnieku saeima”, Lauksaimniecības un vides aizsardzības konsultatīvo padomi, Latvijas dabas fondu un Latvijas Makšķernieku asociāciju. |
| 3. | Sabiedrības līdzdalības rezultāti  | Biedrība „Zemnieku saeima” piekrīt sagatavotajam likumprojektam. Lauksaimnieku organizāciju sadarbības padomes un Latvijas dabas fonda priekšlikums ir papildus noteikt vienu metru platu aizsargjoslu arī gar ūdens notekām un novadgrāvjiem.Priekšlikums noteikt vienu metru platu aizsargjoslu arī gar ūdens notekām un novadgrāvjiem nav ņemts vērā, jo:1) spēkā esošajos normatīvajos aktos nav skaidri noteikta atšķirība starp virszemes ūdensobjektiem un novadgrāvjiem. Ministru kabineta 2010.gada 30.marta noteikumos Nr.318 „Noteikumi par ūdens saimniecisko iecirkņu klasifikatoru” ir iekļautas visa veida ūdensteces, arī novadgrāvji, kuru kopējais garums lielāks par 10 kilometriem vai sateces baseins lielāks par 25 kvadrātkilometriem;2) Lauku atbalsta dienests var veikt kontroles tikai par tiem virszemes ūdensobjektiem un novadgrāvjiem, kas iekļauti iepriekšminētajā klasifikatorā;3) Meliorācijas kadastrā vēl nav pabeigta meliorācijas sistēmu (arī novadgrāvju) digitalizācija. Šī gada beigās meliorācijas sistēmas būs digitalizētas  68% apjomā no meliorētām lauksaimniecībā izmantojamām zemēm.  |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas  | Likumprojekta izpildi nodrošinās Valsts Vides dienests, Lauku atbalsta dienests un Valsts Augu aizsardzības dienests. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta izpilde tiks nodrošināta, pamatojoties uz esošo institūciju funkcijām. |
| 3. | Cita informācija | Nav.  |

Zemkopības ministrs J.Dūklavs

2014.08.08. 14:16

737

I.Ozolina

67027346, Iveta.Ozolina@zm.gov.lv